รัฐบาล เปิดงาน “ไทยพร้อม APEC พร้อม” ภายใต้แนวคิด เปิดกว้างสร้างสัมพันธ์ เชื่อมโยงกัน สู่สมดุล”
นายอนุชา นาคาศัย รัฐมนตรีประจำสำนักนายกรัฐมนตรี ประธานในพิธีเปิดกิจกรรมรณรงค์ “ไทยพร้อม APEC พร้อม” มุ่งเน้นนำเสนอภายใต้แนวคิด Open. Connect. Balance. หรือ “เปิดกว้างสร้างสัมพันธ์ เชื่อมโยงกัน สู่สมดุล” เพื่อประชาสัมพันธ์การเป็นเจ้าภาพ APEC 2022 ของไทยอย่างเป็นทางการ โดยกล่าวว่า การจัดประชุมเอเปคครั้งนี้ ไทยมุ่งเน้นให้ทุกคนมีส่วนร่วม ผ่านการพัฒนาระบบการจัดการสิ่งแวดล้อม ภายใต้แนวคิดเศรษฐกิจชีวภาพ เศรษฐกิจหมุนเวียนและเศรษฐกิจสีเขียว หรือ BCG มาเป็นแนวคิดหลัก เพื่อขับเคลื่อนประเด็นที่ไทยจะผลักดันในการเป็นเจ้าภาพเอเปค ด้วยการสร้างเสริมสมดุลสังคมเศรษฐกิจ สิ่งแวดล้อม ภายหลังสถานการณ์โควิด-19 คลี่คลาย ยืนยันว่า ไทยมีความพร้อมต้อนรับผู้นำเขตเศรษฐกิจทั้ง 20 เขต ภาคเอกชนและผู้มีส่วนเกี่ยวข้องที่จะเดินทางมาประเทศไทย เพื่อเปิดกว้างด้านการค้า-การลงทุน เชื่อมโยงในทุกมิติ เพื่อฟื้นฟูการเดินทางระหว่างกันที่สะดวกและปลอดภัย ส่งเสริมการเจริญเติบโตที่เน้นสร้างสมดุลในทุกด้าน ผ่านการดำเนินธุรกิจอย่างมีความรับผิดชอบ คำนึงถึงสิ่งแวดล้อม การสร้างความมั่นคงทางอาหารและการเกษตรเพื่อความเป็นอยู่ที่ดีของประชาชนกิจกรรมครั้งนี้ จัดโดย กรมประชาสัมพันธ์ มีภารกิจประชาสัมพันธ์ เพื่อให้ประชาชนตระหนักและมีส่วนร่วมจากการที่ประเทศไทยได้มีโอกาสเป็นเจ้าภาพเอเปค โอกาสนี้ ยังได้เปิดตัวผู้แทนรณรงค์และประชาสัมพันธ์การจัดงานทั้ง 9 คน อาทิ นายคมสันต์ แซ่ลี, แพนเค้ก เขมนิจ จามิกรณ์, เชอรี่ เข็มอัปสร สิริสุขะ, มิว ศุภศิษฏ์ จงชีวีวัฒน์ ศิลปิน-ดารา เชฟชุมพล แจ้งไพร, แอนชิลี สก๊อต-เคมมิส มิสยูนิเวิร์สไทยแลนด์ 2021 เพื่อประชาสัมพันธ์การเป็นเจ้าภาพ APEC 2022 ของไทยอย่างเป็นทางการ โดยกิจกรรมทั้งหมด จะจัดขึ้นต่อเนื่องจนถึงวันประชุมผู้นำเขตเศรษฐกิจเอเปค วันที่ 18-19 พฤศจิกายน 2565 เพื่อแสดงให้เห็นถึงศักยภาพด้าน Soft Power ของเยาวชน